"Edwin, din mhix kwistjoni ta' taqbel u ma taqbilx. Din hija kwistjoni ta' tbatija kbira." Dawn huma ftit mill-ewwel kelmiet ta' ittra miftuħa li l-preżentatur ta' Xarabank Peppi Azzopardi kiteb lil Edwin Vassallo llum, proprju ftit sigħat qabel jittieħed il-vot dwar il-liġi taż-żwieġ ugwali fil-Parlament illejla. L-ittra miftuħa ppostjaha fuq il- tal-Facebook tiegħu ftit minuti ilu. Fl-ittra, Peppi jindirizza direttament lid-deputat Nazzjonalista Edwin Vassallo. Jibda billi jistqarr miegħu li jifhem li d-dubji li għandu fuq iż-żwieġ ta' persuni LGBTIQ huma dubji ġenwini, imma jkompli jgħidlu ċar u tond li din mhix kwistjoni ta' opinjoni. "Edwin, illejla, bħala Nisrani missek tqum fil-Parlament u tiskuża ruħek mal-komunità LGBTIQ u mal-familji tagħhom ta' kemm ħallejtuhom ibatu," jgħidlu Peppi Azzopardi. Wara li jgħidlu hekk, jelenkalu lista ta' sitwazzjonijiet li fihom, il-persuni LGBTIQ batew matul iż-żminijiet u għadhom qed ibatu sal-lum. Isemmilu fost l-oħrajn it-tfal li huma l-iskola, iż-żgħażagħ omosesswali li jgħidulhom li qed jgħixu fid-dnub għax iħobbu persuna tal-istess sess, u l-adoloxxenti li jgħidulhom li huma morda u li għandhom bżonn il-kura, jew li bagħtuhom għand qassis. L-ittra miftuħa li Peppi kiteb lid-deputat Edwin Vassallo "Illejla m'għandux ikun hemm vot ħieles, għax m'għandu qatt ikollok il-ħelsien li tivvota biex toħnoq il-ħelsien ta' ħaddieħor," jgħidlu Peppi Azzopardi. Peppi jsib iċ-ċans biex fl-ittra jagħmel appell lill-insara biex minflok jinkwetaw fuq il-kelmiet ta' kif se nsejħu lill-omm u lill-missier, jinkwetaw fuq "iż-żagħżugħ li waqfulu l-kliewi u għadu maqful f'ċella fil-Faċilità Vendikattiva ta' Kordin."
"Kull min hu Nisrani llejla għandu jivvota favur" - Peppi Azzopardi jikteb ittra miftuħa lil Edwin Vassallo